Rust se moordenaars kry lewenslank | Netwerk24
Deur Jana Breytenbach 14 Maart 2018 11:36
Nigel Plaatjies en sy medebeskuldigde, Johannes Plaatjies, is Woensdagoggend tot lewenslange tronkstraf gevonnis vir die moord op die skrywer Winnie Rust.
Regter Elize Steyn het afsonderlike vonnisse vir hul onderskeie aanklagte opgelê wat alles samelopend met die lewenslange vonnis uitgedien sal word.
Steyn het op 4 Desember 2017 die twee beskuldigdes op aanklagte van moord op Rust skuldig bevind.
Nigel Plaatjies en Johannes Plaaitjies. Foto: Son/Peter Abrahams
Hulle het haar op 11 Mei 2016 in haar huis in Wellington vasgebind en haar verwurg of versmoor. Daarna het hulle ’n brandende kers voor ’n oop gasstoof gelos in ’n poging om die huis af te brand.
Rust se dogter, Helena Reid, het ter verswaring van die vonnis vroeër in Februarie ’n roerende pleidooi aan haar ma se moordenaars in die hooggeregshof in Kaapstad gelewer.
Hierdie “eerste lady” van Wellington wat haar lewe daaraan gewy het om lig in ander se lewe te bring, is in ’n brief van ses bladsye wat Reid voorgelees het, vir haar bydrae tot die gemeenskap en die kultuur geprys en vir die sterk matriarg wat sy in haar familie was.
Reid het vertel van die skade wat Nigel en Johannes Plaatjies hul familie aangedoen het. Sy het gesê Rust was deur haar man, kinders, kleinkinders en lede van die gemeenskap geliefd. Sy was sentimenteel en het graag briewe en foto’s van haar familie gehou sodat haar kleinkinders eendag kon weet waar hul wortels is.
Meer oor: Winnie Rust